“หุ้นเอเชีย” ผันผวน! รับแรงกดดัน “บอนด์ยีลด์” ดีดตัวสูงสุดรอบ 20 ปี
“หุ้นเอเชีย” ผันผวน! รับแรงกดดันบอนด์ยีลด์ดีดตัวสูงสุดรอบ 20 ปี โดยอัตราผลตอบแทนพันธบัตรรัฐบาลอายุ 10 ปีดีดตัวสู่ระดับ 1.71%
5 ม.ค. 2565

ผู้สื่อข่าวรายงานว่า ตลาดหุ้นเอเชียปรับตัวผันผวนในเช้าวันนี้ โดยบางส่วนได้แรงหนุนจากดัชนีดาวโจนส์ตลาดหุ้นนิวยอร์กที่ปิดทำนิวไฮติดต่อกันเป็นวันที่ 2 เมื่อคืนนี้ ขณะที่บางแห่งถูกกดดันจากการพุ่งขึ้นของอัตราผลตอบแทนพันธบัตรของสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 29,288.80 จุด ลดลง 12.99 จุด หรือ -0.04%, ดัชนี SSE Composite ตลาดหุ้นจีนเปิดวันนี้ที่ 3,628.26 จุด ลดลง 4.07 จุด หรือ -0.11% และดัชนี HSI ตลาดหุ้นฮ่องกงเปิดวันนี้ที่ 23,323.77 จุด เพิ่มขึ้น 33.93 จุด หรือ +0.15% 
สำหรับนักลงทุนยังจับตาอัตราผลตอบแทนในตลาดพันธบัตร หลังจากที่อัตราผลตอบแทนพันธบัตรรัฐบาลสหรัฐดีดตัวมากที่สุดในรอบ 20 ปีของช่วงปีใหม่ โดยอัตราผลตอบแทนพันธบัตรรัฐบาลอายุ 10 ปีดีดตัวสู่ระดับ 1.71% เมื่อวันอังคาร (4 ม.ค.2565) ขณะที่เมื่อสิ้นปี 2564 อยู่ที่ 1.51% และอยู่ที่ระดับ 1.65% เมื่อช่วงบ่ายวานนี้
ด้านนายเอียน ลินเก็น หัวหน้าฝ่ายกลยุทธ์อัตราดอกเบี้ยสหรัฐของ BMO ให้ความเห็นว่า “ผมคิดว่าแนวโน้มที่ดีด้านเศรษฐกิจ ประกอบกับความกังวลเรื่องเงินเฟ้อจะทำให้อัตราผลตอบแทนพันธบัตรรัฐบาลอายุ 10 ปี พุ่งขึ้นถึง 2% ในช่วงไตรมาสแรกปีนี้ นอกจากนี้ สภาพเศรษฐกิจและธนาคารกลางสหรัฐ (เฟด) จะเป็นตัวกำหนดว่าอัตราผลตอบแทนจะเพิ่มขึ้นสูงแค่ไหน”
อีกทั้งนักลงทุนจับตากระทรวงแรงงานสหรัฐเปิดเผยตัวเลขจ้างงานนอกภาคเกษตรประจำเดือนธ.ค.ในวันศุกร์นี้ เวลาประมาณ 20.30 น.ตามเวลาไทย ขณะที่นักวิเคราะห์ในโพลสำรวจของวอชิงตันโพสต์คาดการณ์ว่า ตัวเลขจ้างงานนอกภาคเกษตรเดือนธ.ค.ของสหรัฐจะพุ่งขึ้น 362,000 ตำแหน่ง ซึ่งแข็งแกร่งกว่าเดือนพ.ย.ที่ขยายตัวเพียง 210,000 ตำแหน่ง
สำหรับข้อมูลเศรษฐกิจในภูมิภาคที่น่าติดตามวันนี้ ได้แก่ ทุนสำรองเงินตราต่างประเทศเดือนธ.ค. ของเกาหลีใต้ และความเชื่อมั่นผู้บริโภคเดือนธ.ค.ของญี่ปุ่น